
	[bookmark: nev]SOÓS MÁTÉ
Anyagmérnöki mesterszak
MSc, 2. félév
Pannon Egyetem
Mérnöki Kar
	






Témavezető:
	Kristófné dr. Makó Éva
egyetemi docens, PE MK




Műanyaghulladék beton adalékanyagként való felhasználhatóságának vizsgálata

Világviszonylatban egyre nagyobb mennyiségben állítanak elő műanyag termékeket és egyre szélesebb körben alkalmazzák őket (pl. csomagolás, autóipar, burkolatok, orvostechnika). A hasznosításra kerülő műanyagok mennyiségének növekedése azonban a belőlük keletkező hulladék mennyiségének ugrásszerű növekedését is maga után vonja. A műanyagok jelentős része biológiai úton nem bomlik le, ezért ezek a hulladéktároló telepeken halmozódnak fel. A növekvő mennyiségű hulladék egyre nagyobb tároló helyeket igényel.
A műanyag hulladék mennyiségének csökkentésére több megoldás is létezik, amelyhez elsődlegesen a szelektív hulladékgyűjtés szükséges. Elterjedt eljárás, a műanyag hulladék égetése, mellyel jelentős mennyiségű hő termelhető, amennyiben ez nem jár nagy mennyiségű káros anyag kibocsájtással. A begyűjtött műanyag hulladékokat másodnyersanyagként alkalmazhatják hagyományos műanyaggyártásban, amelyhez a hulladékot típus szerint osztályozzák és depolimerizálással monomerekre bontják. Sok kutatás foglalkozik a műanyag hulladék építőiparban adalékanyagként történő hasznosításával is, ahol az alapanyagok egy része helyettesíthető a hulladékkal.
Szakmai munkámban a cementhez és a homokhoz különböző arányokban, a homok részleges helyettesítésére, üvegszál erősítésű préselt poliészter őrleményt adagoltam. Beton próbatesteket készítettem, és meghatároztam a szabvány szerinti hajlító- és nyomószilárdságukat. Elektronmikroszkóppal a cementpép és az adalékanyag közti kötés kialakulását, illetve a próbatestek morfológiájának változását vizsgáltam. Különböző cégektől származó, eltérő minőségű cementek felhasználásával készített minták tulajdonságait tanulmányoztam, s ezek alapján meghatároztam azt az összetételt, amelyből a hagyományos beton felhasználásához hasonló területeken alkalmazható építőanyag nyerhető a hulladék újrahasznosításával.



